Буго дир каранда кутакаб ругъун, -

Киг1ан мех баниги гьеб лъилъиларо.

...Гьит1инго раг1араб маг1арул ч1ух1и,

Бах1арчилъиялъул мисалги ц1арги -

 Ц1игьулдерил т1охаз, къаси рицунел

 Къисабалъ, маргьабалъ вук1унаан гьев.

Марк1ач1ул г1ужалда, гьит1инав дие

Гьесул рахъалъ харбал рицунеб мехалъ,

Муг1рул ч1ван хьвадулел рук1ана нак1к1ал,

Гьас рагъде ах1арал аскарал г1адин.

Гьесул ц1ар бахъигун, к1очон толаро,

К1азица эбелалъ бац1ц1унеб маг1у.

Гьеб ц1ар бук1унаан, рак1алда буго,

Бищунго х1айранал маг1арул куч1дулъ.

Хъах1аб чалмаялъулъ, чергесаб рат1лилъ,

Чарамул хвалчада квег1аб кверги лъун,

Херав имамасул г1агараб сурат

Сонаца бук 1ана нижер рокъоб бан.

 Хъах1аб къададасан къадруяб гьумер

 Къойил, дун ворч1игун балагьулаан.

 Хадуб, к1очонареб цо рогьалида,

 Рагъде т1орит1ана гьас дир к1иго вац.

Гъосул танкабазе квердаса рахъун,

Курхьаби, баргъичал кьуна ясаца.

Кьалда дир муг1рузул г1олохъабазда

Г1емерав рак1алде вач1ана Шамил.

 К1удияв багьадур! Гьасул х1акъалъулъ

 Чан х1айранаб назму хъвараб инсуца...

Амма ахирияб гьесде гьабураб

Поэма бахъич1о, нахъе бач1ана:

Нахъе бач1ана гьеб. Ч1ух1арав имам

Ч1вадарухъан вугин, хъамалчи вугин,

Чияр улкабаца Дагъистаналъул

Мискинхалкъ гуккизе вит1арав вугин.

Гьеб хабар бач1индал, унтана эмен,

Ургъалабаз къвал бан, къварилъиялъ ц1ун.

Къанщана гъос берал, ахираб нухалъ

Имам сверухъ кивго какулев мехалъ...

Дирги г1айиб ккана, унтула керен,

Какана дицаги уян ккун Шамил,-

Англичаназул гьудул вугилан,

Гьайбатал муг1рузул тушман вугилан.

Къоло щуго соналъ борхараб хвалчен

Хиянатин абун батана дица.

Дунял х1айранлъулеб х1икматаб гьунар

Гьересиян абун батана дица.

Хинаялъ белъараб баг1араб магжилъ,

Гьанже щибаб сардилъ цеве ч1ола гъов:

Цин Ах1улгох1алъул гучав рагъухъан.

Цин Гъуниб бак1алда к1удияв асир.

Хунжрузул, хучдузул анц1ила ич1го

Унтарал ругъналги рихьизе гьарун,

Гьезухъ балагьула г1емераб мехалъ,

Г1айиб бугев дида абула гьадин:

Анц1ила ич1абго ругънаде т1аде

Къоабилеб ругъун дуца лъунилан.

Къоло щуго соналъ рагъ гьабуниги,

Гьанже дуца г1адин дун лъукъич1илан.

«– Дун чанги гуккана хвалилал соназ,

Хиянат гьабуна божарал чаг1аз,

Дирго г1агарав вас, пачаяс арав,

Гьесухъа вуссана дир тушман лъугьун.

Рагъ гьалаглъарабго, дида аск1оса

Ана наибзаби, ана муридал.

Меседихъ вичана дун г1агараца, -

Г1аламалда лъала дир рагъул гьунар.

Амма дуца г1адин, къо ккараб мехалъ,

Къаникь дир рак1алъе г1акъуба кьеч1о.

Щиб ц1акъ маг1аруллъи гьеч1ев чи мунго,

Чарамул кьураби к1очонищ унго?!

Лъала дир ярагъги, дир гъазаватги

Дол гъулдузе жакъа къвариг1ун гьеч1о.

Амма, къо бук1ана дир хвалченалъул,

Хириял муг1рузул сси гьалъ ц1унулеб.

Дир гъалат1 бук1ана: кьалул соназда

Кьурди, кеч1, кепалъул гьудул вук1инч1о.

Гьединалгун жулалъ гаргадулаан,

Гурде т1аса бахъун мугъ бухулаан.

Дуца пикру гьабе дур тайпаялъе

Тамих1 гьабунгут1и бегьулеб жойиш? –

Доб заманаялда, рукьги ккун, дица

Кьурулъа г1одове рехилаан мун».

Гьединан вач1уна сордойил имам

Унтараб керен-рак1 ссудизабизе.

Цо гьесул балагьи, цо гьесул к1алъай

Цо гьесул к1одолъи, цо дир гьит1инлъи!

 Огь, гьеч1о дир раг1и гьесда абизе,

 Гьев г1езе гьавурав дуда абизе!

...Х1ажимурад г1адин, т1аса лъугьаян,

Т1ад вуссун вач1унев вуго гьесухъе.

Гучав имамасул чармилав наиб,

Чияр хьуц1илъе ккун, ч1вана доб мехалъ.

Дир щибдай бук1инеб? Шамилихъе дун ,

Бат1ияб чода т1ад вуго вач1унев:

Бат1ияб мех буго, ц1ияб нух буго, ,

Бокьун гьеч1о дие хьуц1илъе ккезе.

Имам сог1ав вуго, ццидалав вуго,

Дида божилищ гъов лъазе к1оларо ,

Хъатикь ханжар ккурав багьадурасда

Квешлъаби ракьалда к1очон толаро.

Амма гьари буго, муг1рул г1адамал,

Дир г1айибалдаса нуж т1аса лъугьа!

Огь, т1адег1анаб халкъ, васас гуккарав

Эмен кинигин, мун дихъ балагьуге!

Г1иц1ал т1улбуздаги т1угьдул раккула,

Г1умрудул сонаца ругънал седола.

Дир унтараб керен ах1т1елеб буго,-

Бокьулин кьварараб Шамилил халкъан.

Расул Х1амзатов